ועדת הפנים ואיכות הסביבה, כנסת 15, פרוטוקול מספר 80, 2000-03-16 09:30

דוד אזולאי: אני פותח את ישיבת הוועדה.

דוד אזולאי: אני יודע שהמצב כיום בשלטון המקומי בכלל הוא קשה.

דוד אזולאי: רשויות אחת לאחת מתמודדות ביום-יום עם בעיות קשות, כל אחת בזווית שלה: ראשי הרשויות מתמודדים מול משרדי הממשלה, שלא עושים את חלקם; יש צורך לצמצם במספר העובדים ברשויות המקומיות, בתוכניות הבראה.

דוד אזולאי: בסופו של דבר לא פעם אנחנו עדים גם לניגודים בין העובדים לבין הנהלת העיריה.

דוד אזולאי: על-פי הטענות שמגיעות אלינו, כולם מקבלים את תוכניות ההבראה, מוכנים ללכת לתוכניות הבראה, אבל מתברר שישנם ראשי רשויות שעושים תוכניות הבראה אך לא פוגעים בבכירים של הרשות אלא מפטרים עשרות עובדים ששכרם נמוך, ולא רק שלא מפטרים את הבכירים בעלי השכר הגבוה אלא גם קולטים בכירים חדשים.

דוד אזולאי: משרד הפנים, שהיה אמור לפקח על הדברים הללו, לצערי הרב לא עושה עבודתו נאמנה.

דוד אזולאי: הוא נותן ידו לכך.

דוד אזולאי: מביאים לו נתונים, מביאים מספרים ואומרים: הנה, פיטרנו עובדים, אנחנו בסדר.

דוד אזולאי: אבל את מי פיטרו?

דוד אזולאי: את מי קלטו?

דוד אזולאי: אף אחד לא יודע.

דוד אזולאי: אני גם שומע שישנן רשויות שפותרים להן בעיות וישנן רשויות שממשיכות להתמודד עם הבעיות.

דוד אזולאי: כנראה שזאת הסיבה שמנכ"ל משרד הפנים היום החליט לא להופיע בוועדה, למרות התיאום והסיכום איתו.

דוד אזולאי: המנכ"ל היה אמור להופיע היום בפני הוועדה ולהציג לנו תשובות לשאלות.

דוד אזולאי: הוא הסתפק במשלוח פקידה, עם כל הכבוד וההערכה לגברת לילי פיינטוך, שעושה עבודה מצויינת ובוודאי שאין לי טענות כלפיה.

דוד אזולאי: זה לא מקובל עלינו.

דוד אזולאי: אנחנו כחברי ועדה בוודאי ניתן על כך את הדעת בסוף הדיון.

דוד אזולאי: היום היה צריך להיות פה גם דיון על נצרת.

דוד אזולאי: הוא הוקדם לאתמול.

דוד אזולאי: מידיעות שיש בידי, מה שסוכם אתמול לגבי נצרת כנראה לא בוצע עדיין.

לילי פיינטוך: החלק שלנו כן בוצע.

דוד אזולאי: האם העברתם 3 מיליון שקל?

לילי פיינטוך: גם 3 מיליון שקל וגם 2 מיליון שקל.

יחזקאל לביא: יש בעיה עם ה-5 מיליון בוועדת הכספים.

לילך מלכה: אנשי האוצר אינם, יש להם חופשה.

דוד אזולאי: שטויות, מה זה ביקור האפיפיור, מה זה חג אצל המוסלמים לעומת חופשה של אנשי האוצר.

גדעון עזרא: השביתה בנצרת נמשכת?

דוד אזולאי: נכון להיות כן.

פנחס ועקנין: זה לא נמשך.

פנחס ועקנין: ראש העיריה אמר שהפסיקו אותה.

דוד אזולאי: כי הוא חשב שיקבל את הכסף.

דוד אזולאי: בעצם אי אפשר לדעת אם השביתה הופסקה או לא הופסקה כי יש חג.

דוד אזולאי: העיריה היום סגורה.

דוד אזולאי: נמצא איתנו ממלא מקום ראש עיריית בית-שאן, מר שמעון בן-שבו, בבקשה.

שמעון בן-שבו: בוקר טוב, אדוני היושב-ראש, בהמשך לדבריך, עיריית בית-שאן עשתה תוכנית הבראה.

שמעון בן-שבו: שר האוצר ושר הפנים אמרו שאכן עמדנו ביעדים של תוכנית ההבראה.

שמעון בן-שבו: למעשה מה שמעיק עלינו זה עומס המלוות וגרעונות העבר.

שמעון בן-שבו: אנחנו נכנסנו לעיריה עם גרעונות עבר שפשוט לא מאפשרים לנו לתפקד.

שמעון בן-שבו: אני אפרט במספר מילים.

שמעון בן-שבו: יש לנו כרגע גרעונות בשוטף תב"רים - 43 מיליון ש"ח.

שמעון בן-שבו: יש לנו כ-83 מיליון ש"ח בהלוואות.

שמעון בן-שבו: הבעיה המעיקה היא בעיקר החזר המלוות.

שמעון בן-שבו: קשה לנו לעמוד בדבר הזה.

שמעון בן-שבו: זה נע סביב 1.5-1.75 מיליון שקל.

שמעון אמסלם: המענק של משרד הפנים עומד נכון להיום על 1.75 מיליון שקל.

שמעון אמסלם: מענק האיזון החודשי שאנחנו מקבלים ממשרד הפנים - כולו בעצם הולך להחזר ההלוואות.

שמעון אמסלם: לא לשכר.

שמעון אמסלם: זה לא מגיע לשכר כי הבנקים לוקחים את החלק שלהם.

שמעון אמסלם: להלוואות יש תוקף של עיקול, הם הראשונים בתור.

שמעון בן-שבו: עיריית בית-שאן עשתה תוכנית הבראה.

דוד אזולאי: אתה מדבר על ראש העיריה הנוכחי.

שמעון בן-שבו: עשינו תוכנית הבראה, קיצצנו בעובדים, קיצצנו בשעות נוספות.

גדעון עזרא: כמה עובדים קיצצתם?

שמעון בן-שבו: 30 מישרות.

שמעון בן-שבו: היו 246 מישרות וכרגע אנחנו עומדים על 216 מישרות.

גדעון עזרא: אני מבקש להבין, האם זאת היתה דרישה של משרד הפנים כמה מישרות לקצץ?

גדעון עזרא: זאת היתה ההסכמה איתם?

שמעון בן-שבו: משרד הפנים אמר לקצץ X, סכום כסף.

שמעון בן-שבו: בדקנו היכן ניתן לקצץ וקיצצנו.

דוד אזולאי: מתוך 30 העובדים שפיטרתם, אתה זוכר אולי כמה בכירים פוטרו?

שמעון בן-שבו: 3 בכירים.

גדעון עזרא: אני מבקש להבין, ה-30 הללו היו חלקם עובדים קבועים בעיריה?

שמעון בן-שבו: חלקם עובדים קבועים וחלקם עובדים זמניים.

גדעון עזרא: כלומר, הקבועים זה אנשים שהיו צריכים לעבוד עד לפנסיה ויום אחד נחת עליהם הגרזן, אמרו שהם מפוטרים, שייקחו פיצויים ויילכו הביתה?

שמעון בן-שבו: זה לא הולך כך, זה לא "קח פיצויים ולך הביתה".

שמעון בן-שבו: הגשנו תוכנית הבראה, ישבנו יחד עם ועד העובדים והגענו לאיזה תוכנית בתנאים משופרים.

דוד אזולאי: הבעיה לא מסתיימת בזה, יש בעיה נוספת.

דוד אזולאי: אחר-כך ועדה פריטטית מחליטה לתת לאותם אנשים תנאים מועדפים לפרישה, והם פורשים.

דוד אזולאי: על מי נופל הנטל?

דוד אזולאי: גם על הרשות המקומית.

דוד אזולאי: זה אחר-כך מצטבר.

שמעון בן-שבו: רוב העובדים הם עובדים מבוגרים שפרשו בתנאים מועדפים לפנסיה ובמקומם לא קיבלנו עובדים.

שמעון בן-שבו: כך שמבחינת העיריה יש חיסכון במישרות וכמובן בתקציב.

גדעון עזרא: האם כל העובדים בעיריית בית-שאן מועסקים ישירות על-ידי העיריה או שיש כאלה המועסקים באמצעות חברות כוח-אדם גם?

שמעון בן-שבו: כל העובדים מועסקים ישירות על-ידי העיריה.

שמעון בן-שבו: יש לנו כמובן קבלני ניקיון בבתי-ספר, או חלק מהגינון - - -

שמעון אמסלם: יש לנו 3 עובדי כוח אדם שאנחנו מעסיקים באמצעות חברות כוח-אדם.

שמעון אמסלם: היו שירותים שראינו צורך לייעל אותם, כדי להגיע לחיסכון כספי ניכר, והפעלנו אותם דרך חברות חיצוניות.

שמעון אמסלם: קרי: הניקיון והגינון.

שמעון אמסלם: אבל באמצעות חברת כוח-אדם אנחנו מעסיקים 3 עובדים.

דוד אזולאי: כמה עובדים חדשים נקלטו אחרי תוכנית ההבראה?

שמעון בן-שבו: בסביבות 10 עובדים.

דוד אזולאי: 30 מפטרים ואחר-כך קולטים 10.

דוד אזולאי: האם כרגע מבחינת

דוד אזולאי: כם יש כבר הסכם, תוכנית הבראה לעיריית בית-שאן?

שמעון בן-שבו: את תוכנית ההבראה אנחנו ביצענו כבר בשנה שעברה.

שמעון בן-שבו: השנה אנחנו ממשיכים.

גדעון עזרא: מה קיצצתם מעבר למישרות?

שמעון בן-שבו: היה קיצוץ בפעולות.

שמעון בן-שבו: פעולות שהעיריה עושה פשוט הפסקנו לעשות.

שמעון בן-שבו: כמו כן הגברנו את הגבייה מהתושבים.

גדעון עזרא: אתה יכול לתת לנו פירוט על פעולות שקוצצו?

שמעון בן-שבו: היה קיצוץ במתנ"ס ובתרבות.

שמעון בן-שבו: לא סגרנו אבל קיצצנו.

שמעון בן-שבו: חגיגות יום העצמאות למשל, שהיו עולות המון כסף - הפעם עשינו את זה בכוחות מקומיים שלנו, של המתנ"ס וחבורות הזמר שלהם.

שמעון בן-שבו: כל מיני דברים מהסוג הזה.

שמעון בן-שבו: אלה הדברים פחות או יותר.

דוד אזולאי: תודה.

דוד אזולאי: ראש עיריית אופקים, מר יאיר חזן, בבקשה.

יאיר חזן: אני קודם כל מודה ליושב-ראש על ההזמנה לוועדה.

יאיר חזן: אני רוצה לומר שעיריית אופקים כרגע מושבתת, מיום ראשון.

יאיר חזן: עובדי העיריה לא קיבלו משכורות החודש.

יאיר חזן: זה בגלל שאנחנו נמצאים במצב קשה מבחינת תזרים המזומנים שלנו.

יאיר חזן: יש לנו גרעונות מעיקים.

דוד אזולאי: גם אתה מצאת קופה מלאה?

יאיר חזן: מצאתי גרעון של 34 מיליון שקל מצטבר בקופת העיריה.

יאיר חזן: יחד עם ראש עיריית בית-שאן וראש עיריית שדרות - כרגע מדברים על הישובים האלה - גם אני עשיתי תוכנית הבראה בשנת 1999, עוד עם הממשלה הקודמת.

יאיר חזן: שלושתנו, ועוד ראשי רשויות חדשים, היינו בתוכנית הבראה.

גדעון עזרא: האם תוכל לפרט על תוכנית ההבראה?

יאיר חזן: כל הרשויות שמיוצגות כאן עשו תוכנית הבראה די קשה וכואבת, וגם אנחנו.

יאיר חזן: באופקים פיטרנו כ-100 עובדים, כרבע מעובדי העיריה.

יאיר חזן: אני לא יודע מי מסוגל לפטר כמות כזאת של עובדים.

יאיר חזן: אם בעיריית תל-אביב היה צריך לעשות דבר כזה, היו צריכים לפטר אולי 1,500 עובדים.

יאיר חזן: מתוך כ-400 פיטרנו כ-100 ונשארנו עם 300 עובדים.

דוד אזולאי: האם נקלטו עובדים חדשים?

יאיר חזן: בודדים, ולא במקום עובדים שפוטרו.

יאיר חזן: יש תמיד תחלופה של אנשים.

יאיר חזן: בדרך כלל עובדים מקצועיים.

יאיר חזן: למשל מנהל הרווחה החינוכית, שזה תפקיד במכרז, שלא היה לפני כן, וזה יכול להיות רק אקדמאי.

יאיר חזן: אין קליטת עובדים במקום אנשים שפוטרו.

דוד אזולאי: ישנה טענה מרכזית, ואני מרשה לעצמי להגיד לך אותה.

דוד אזולאי: זאת בעיה שחוזרת על עצמה.

דוד אזולאי: במסגרת תוכניות ההבראה ראשי רשויות מתבקשים לצמצם, מפטרים עובדים, ומגיע להם כל הכבוד על כך, אבל מפטרים את אותם בעלי משכורות נמוכות ואת הבכירים משאירים, או במקרה הרע אף קולטים עובדים בכירים נוספים.

דוד אזולאי: זאת אחת הבעיות שחוזרת על עצמה.

דוד אזולאי: אולי בהזדמנות זאת תוכל לתת לנו הסבר לזה.

יאיר חזן: יכול להיות שיש דברים כאלה במקומות מסויימים.

יאיר חזן: אני מדבר על אופקים כרגע.

יאיר חזן: בדוח האחרון על השכר במגזר הציבורי אנחנו יצאנו מצויין.

יאיר חזן: יש לנו בסך הכל 4 עובדים בכירים, לפי החוק: מזכיר, גזבר, מהנדס ומבקר.

יאיר חזן: הם גם לא מקבלים 100% שכר בכירים.

יאיר חזן: אף אחד אצלי לא מקבל 100% שכר בכירים.

שמעון בן-שבו: גם בבית-שאן אותו דבר.

שמעון בן-שבו: לא מקבלים 100% שכר בכירים.

יאיר חזן: למרות שלפי החוק מותר לתת להם 100%, לא נותנים להם 100%, כדי לתת דוגמא אישית.

יאיר חזן: המבקר מקבל רק 70% משכר בכירים.

יאיר חזן: נקלטה מזכיר עיר חדשה, אבל במקום מזכיר עיר שיצאה לפנסיה.

יאיר חזן: זה לא עובד חדש.

יאיר חזן: יצאה אחת ונכנסה אחת.

יאיר חזן: נקלטה דוברת במקום דובר שנמצא בחל"ת.

יאיר חזן: נקלט תקציבאי בגזברות במקום עובדת שיצאה לחופשה ללא תשלום.

יאיר חזן: כל אחד בא במקום מישהו אחר.

יאיר חזן: חד וחלק, אין עובדים חדשים שהחליפו עובדים שפוטרו.

יאיר חזן: אני רוצה לומר שאנחנו עמדנו בהסדר, פחות או יותר, על-פי הלוחות של משרד הפנים.

יאיר חזן: בכל הצד של השכר אנחנו עמדנו בהסדר.

יאיר חזן: בצד של הפעולות אנחנו לא ממש עמדנו בכל.

יאיר חזן: אחת הבעיות העיקרית, התחייבנו להגדיל את ההכנסות ממיסים ולא עמדנו בזה ב-100% מכיוון שיש קושי גדול מאוד בגביית ארנונה באופקים לאור המצב הסוציו-אקונומי הכלכלי הקשה של התושבים.

יאיר חזן: יש בעיה קשה לגבות מיסים.

דוד אזולאי: מה אחוז הגבייה?

יאיר חזן: אנחנו גובים היום, לאחר הנחות של 7 מיליון שקל, 62%.

יאיר חזן: אלה הנחות על-פי חוק, לפי קריטריונים, ולפי ועדת הנחות.

יאיר חזן: זאת אומרת, יש עדיין 40% שאנחנו צריכים לגבות מהם ואנחנו לא מצליחים לגבות.

יאיר חזן: אלה אנשים שלא עומדים בקריטריונים אבל עדיין לא יכולים לשלם.

יאיר חזן: הקריטריונים הם מאוד קשיחים.

דוד אזולאי: מתוכם גם בעלי מפעלים ובעלי עסקים?

יאיר חזן: יש מפעלים שפשטו רגל וחייבים ארנונה לעיריה, מיליון שקל, אבל הם פשטו רגל.

יאיר חזן: לך תחפש אותם.

יאיר חזן: יש הרבה כאלה.

יאיר חזן: אתה רואה מבנים ריקים שיש להם חוב לעיריה אבל לך תחפש אותם.

יאיר חזן: אין ממי לתפוס.

יאיר חזן: אז קודם כל יש את הנושים, את הבנקים וכדומה.

דוד אזולאי: האם יש לך מושג, אולי כיושב-ראש פורום ערי פיתוח, מה קורה בבית-שאן?

יאיר חזן: יש לי מושג מדוייק על ההסדר של בית-שאן.

יאיר חזן: אני אפרט בפני הוועדה את ההסדר של בית-שאן.

יאיר חזן: צר לי שמשרד הפנים לא נמצא פה.

דוד אזולאי: נמצאת פה גברת לילי פיינטוך ממשרד הפנים אבל אין פה נציגות בכירה כפי שהיינו רוצים, שתיתן תשובות לדברים הללו.

יאיר חזן: אני לא אחראי על משרד הפנים.

יאיר חזן: אגיד לך מה ההסדר של בית-שאן.

יאיר חזן: אני אומר את זה מנתונים ידועים ובדוקים.

יאיר חזן: דרך אגב, אני מפרגן להסדר הזה, אני בעד שיעשו איתם הסדר, אני תומך.

יאיר חזן: אני חושב שהמצב שם קשה מאוד.

יאיר חזן: אבל יש לי טענה אחרת, שתיכף אני אגיד אותה.

יחזקאל לביא: האם יש לך את ההסדר אצלך?

יחזקאל לביא: הנתונים שלנו הם אחרים.

יאיר חזן: בסדר, תגידו את הנתונים שלכם.

יאיר חזן: אני אומר את הנתונים שאני יודע.

דוד אזולאי: ראש עיריית אופקים אומר שאם יש לכם נתונים אחרים, אדרבא, תציגו אותם.

יאיר חזן: קודם כל אני מברך על ההסדר.

יאיר חזן: הלוואי שיעשו את ההסדר הזה עם כל הרשויות.

דוד אזולאי: הם צריכים להגיד שהם מתגעגעים לתקופת ראש הממשלה בנימין נתניהו.

יאיר חזן: אני לא אמרתי את זה בינתיים.

יאיר חזן: אני לא נכנסתי כרגע לפוליטיקה.

שמעון בן-שבו: מר יאיר חזן, תבקש מה שאתה רוצה.

יאיר חזן: אני מברך על ההסדר עם בית-שאן.

יאיר חזן: מגיע לכם.

דוד אזולאי: סליחה, מותר לו להגיד מה שהוא רוצה.

דוד אזולאי: אם תירצו להגיב, אני אתן לכם אפשרות להגיב.

דוד אזולאי: הוא אמר שהוא מברך על ההסדר.

דוד אזולאי: בסך הכל, כל בקשתו ודרישתו שינהגו עם כולם באותו דין.

יאיר חזן: אני מברך על ההסדר עם בית-שאן.

יאיר חזן: לדעתי צריך לעזור לבית-שאן.

יאיר חזן: בית-שאן נמצאת במצב קשה.

יאיר חזן: ראש העירייה שם הוא חדש והוא קיבל מצב קשה בירושה.

יאיר חזן: הוא עשה עבודה קשה מאוד שם.

יאיר חזן: אני פירטתי עכשיו את ההסדר שנעשה עם בית-שאן, כדי שוועדת הפנים ואיכות הסביבה תדע מה נעשה עם בית-שאן.

יאיר חזן: 19 מיליון שקל הסדר חדש, כאשר עיריית בית-שאן היתה איתי לפני כשנה, ב-1999, בהסדר שנעשה עם ראש הממשלה הקודם, מר בנימין נתניהו.

יאיר חזן: עיריית בית-שאן לא קופחה על-ידי הממשלה הקודמת.

יאיר חזן: היה הסדר לכל ראשי הרשויות החדשים.

יאיר חזן: אני חושב שקודם כל הוועדה צריכה לתת את הדעת על העניין הזה.

יאיר חזן: דבר שני, אם נצטרך אז גם בג"ץ יצטרך לתת את הדעת על העניין הזה, איך עושים הסדרים במדינת ישראל.

יאיר חזן: אני מציע שמשרד הפנים והממשלה יכנסו מהר מאוד לדיון עם הרשויות המקומיות ושיהיו קריטריונים.

יאיר חזן: אם זה רשויות חדשות, שיהיה הסדר עם כולן.

דוד אזולאי: האם אתה יודע מי היה שותף להסדר של בית-שאן?

יאיר חזן: אני יודע שמשרד האוצר - ויש לי ציטוטים מאנשים שניהלו את ההסדר הזה - נתן הנחייה חד-משמעית למשרד הפנים לסכם את ההסדר הזה.

יאיר חזן: אמרו להם שיסכמו את ההסדר ושמשאד האוצר ידאג לכסף.

דוד אזולאי: האם משרד הפנים לא היה מעורב בזה?

יאיר חזן: משרד הפנים ניהל את ההסדר אבל הוא קיבל הנחיות מדוייקות ממשרד האוצר מה לעשות.

יאיר חזן: נאמר לו שיש גיבוי מלא ממשרד האוצר לתת להם את הכסף.

יחזקאל לביא: זה נכון.

יחזקאל לביא: כל התיקצוב של הדבר הזה הוא על האוצר ולא מהמערכת שלנו.

גדעון עזרא: השאלה שלי למר יאיר חזן, איזה דברים לא נעשים בבית-שאן עכשיו כתוצאה מההסכם?

יאיר חזן: אופקים היא עיר שקלטה 10,000 עולים חדשים.

יאיר חזן: אופקים ובית-שאן שתיהן ערים במצב קשה.

יאיר חזן: אופקים במצב סוציו-אקונומי 2, הכי נמוך בארץ, ובית-שאן - 3.

יאיר חזן: גם במצב קשה, אבל יותר טוב מאופקים.

יאיר חזן: 10,000 עולים חדשים, שלא נקלטו בבית-שאן.

יאיר חזן: בית-שאן גדלה משנת 1989 ועד היום ב-4,000 תושבים.

יאיר חזן: אנחנו גדלנו פי 2, ב-25,000 תושבים.

יאיר חזן: המצב קשה מאוד בבית-שאן וקשה מאוד באופקים.

יאיר חזן: אני רוצה לומר שאין שום סיבה - - -

גדעון עזרא: מה אתה לא עושה?

גדעון עזרא: איזה דברים התושב היום לא מקבל ואתה חושב שצריכים לתת לו במהירות?

יאיר חזן: העיר היום מושבתת.

יאיר חזן: אנחנו נאלצנו לצמצם כל מיני פעילויות, גם בתחום התרבות, גם במתנ"ס, גם בתחום שיפור פני העיר.

יאיר חזן: קיבלנו גרעון של 34 מיליון שקל בקופה וכן גרעון של עשרות מיליונים בתשתיות.

יאיר חזן: לצערי במשך 5 שנים באופקים לא השקיעו בתשתיות.

יאיר חזן: אנחנו היום גם בגרעון בתשתיות, שהוא לא בכסף אבל הוא בתשתיות, שזה שווה ערך לכסף.

יאיר חזן: אני היום נפגש עם ראש הממשלה בערב, בשעה 7:30.

יאיר חזן: אני מקווה לקבל ממנו בשורות.

יאיר חזן: אבל אם אני לא אקבל ממנו בשורות, אני מודיע לכם, אני דורש מוועדת הפנים ואיכות הסביבה שלא לתת לסיפור הזה לעבור בשקט.

יאיר חזן: לא יכול להיות שההסדר הזה יגמר בבית-שאן.

יאיר חזן: ואני לא אומר מילה אחת של ביקורת על בית-שאן.

יאיר חזן: אני חושב שמגיע להם וצריך לעזור להם.

יאיר חזן: אבל יש עוד רשויות מקומיות.

יאיר חזן: בשדרות שירותי העיריה מושבתים כבר כמה שבועות ונמצאים במצוקה קשה מאוד, וכך גם באופקים ובעוד כמה ישובים.

יאיר חזן: צריך לעזור גם להם.

יאיר חזן: זאת הטענה שלי.

גדעון עזרא: אני שואל על העיתוי.

גדעון עזרא: מה גרם לכם לפנות בעיתוי המסויים הזה?

יאיר חזן: נתקענו.

יאיר חזן: כשאתה נמצא בגרעון, יש שלב מסויים שאתה נתקע.

יאיר חזן: אתה יכול לסחוב ספקים.

יאיר חזן: הרי מה זה גרעון?

יאיר חזן: זה חובות.

גדעון עזרא: בעיריית נצרת למשל, אני אתן לך דוגמא, העובדים לא קיבלו משכורות.

גדעון עזרא: זה מתחיל להגיע עד למעלה.

יאיר חזן: גם אצלי העובדים לא קיבלו משכורות החודש.

גדעון עזרא: אתה לא נקבת בנושאים שמהם אתה סובל.

גדעון עזרא: אמרת תשתיות.

יאיר חזן: אני סובל מגרעון כספי בקופת העיריה, מחובות לספקים בגובה 23 מיליון שקל כרגע.

יאיר חזן: יש לי עוד 7 מיליון שקל במשרד הפנים עוד מההסדר שעשיתי ב-1999, שעדיין לא שחררו לי אותם, כי זה צריך להיות עד סוף השנה הזאת.

יאיר חזן: ההסדר שלי נפרס לשנתיים, אני עשיתי הסדר יותר ארוך עם משרד הפנים, עד שנת 2001.

יאיר חזן: לכן יש לי עוד 7 מיליון שקל שעוד לא שחררו לי מההסדר הקודם.

יאיר חזן: אם היו משחררים לי אותם, היה לי יותר קל היום.

יאיר חזן: הכסף הזה כבר הוקצה לי בתוך ההסדר אבל זה לא שוחרר.

יאיר חזן: נתקעתי.

יאיר חזן: הגעתי למצב של בעיה בתזרים המזומנים.

דוד אזולאי: עם כל הכבוד, אני מעריך את ראש העיריה שנמצא פה, מר יאיר חזן, ואת ממלא מקום ראש עיריית בית-שאן.

דוד אזולאי: מדברים על ראשי רשויות לשעבר אבל גם אלה שיושבים כאן היום פעם יהיו לשעבר.

דוד אזולאי: אני בטוח שהיום אתם עושים מלאכה נאמנה.

דוד אזולאי: אבל מה שיקרה, יבוא ראש העיריה הבא ויגיד: האיש הקודם השאיר לי גרעון.

דוד אזולאי: הבעיה המרכזית, כל עוד משרד הפנים, משרד האוצר והממשלה לא ימצאו דרך לנקוט באמצעים כנגד אותם ראשי רשויות, אנחנו נמשיך ונדון כל הזמן בדברים האלה.

דוד אזולאי: מה שקורה, ראש עיריה עושה את הגרעון, "אחרי המבול", ואחר-כך ראש העיריה הבא אחריו לא יכול לתפקד.

יאיר חזן: למה לא נוקטים באמצעים נגד הממשלה, נגד שרים שלא מתקצבים את הרשויות כמו שצריך?

יאיר חזן: האם שמעת על ועדת סוארי?

יאיר חזן: ועדת סוארי הוקמה על-ידי הממשלה בשנת 1993 כדי לקבוע איך מחלקים את מענקי האיזון במדינה.

יאיר חזן: יש את נוסחת סוארי.

יאיר חזן: לפי תחשיב סוארי עיריית אופקים צריכה לקבל מענק.

דוד אזולאי: מר יאיר חזן, למה אתה שואל את השאלה הזאת?

דוד אזולאי: אתה כמרכז שלטון מקומי - - -

יאיר חזן: אני לא מרכז שלטון מקומי.

יאיר חזן: אני פורום ערי פיתוח.

יאיר חזן: אני רוצה להגיד לך שאני משתאה ממה שקורה בשלטון המקומי.

דוד אזולאי: למה מרכז השלטון המקומי לא עותר לבג"ץ נגד ממשלת ישראל שלא מכבדת הסכמים שהיא חתומה עליהם?

יאיר חזן: משרד הפנים שלח לי מסמך מודל לשנת 1999, איזה מענק אני צריך לקבל - 43.939 מיליון שקל.

יאיר חזן: בפועל המענק לשנת 1999 שקיבלנו היה 36.5 מיליון.

יאיר חזן: נו, אז מי אשם בגרעון שלי?

יאיר חזן: הוקמה ועדה בראשות רואה חשבון סוארי, בה היו חברים מר יעקב אפרתי וכל הגאונים במדינה, שתפקידה היה לקבוע מה סל השירותים המינימלי שצריך לתת לתושב אופקים, שדרות, תל-אביב.

יאיר חזן: ועדת סוארי החליטה: לפי מצב סוציו-אקונומי, גביית ארנונה, מצב התושבים, סל השירותים.

יאיר חזן: אנחנו אנשים קטנים, לא מבינים כלום.

יאיר חזן: הגאונים החליטו שעיריית אופקים, כדי לתת שירותים נורמליים, צריכה לקבל מהמדינה מענק איזון בסך 44 מיליון שקל, אבל משרד הפנים נתן לנו רק 36.5 מיליון שקל כי אין להם כסף.

יאיר חזן: זאת אומרת, מי אשם בגרעונות האלה?

יאיר חזן: עכשיו מקימים במשרד הפנים - ואין לי טענות, יש שר חדש, כמו שיש ראש עיריה חדש אז גם שר חדש, אין לי טענות לשר החדש - אבל, עכשיו מקימים במשרד הפנים את ועדת גדיש.

יאיר חזן: מחר יקימו את ועדת יחזקאל, ואף פעם לא מיישמים את המסקנות של הוועדות האלה.

יאיר חזן: בשביל מה הקימו את ועדת סוארי?

יאיר חזן: איזה מין סיפורים אלה?

יאיר חזן: אתם מאשימים את ראשי הערים?

דוד אזולאי: ראשי רשויות לוקים פעמיים.

דוד אזולאי: פעם אחת מראש העיריה הקודם, שהשאיר קופה גרעונית.

יאיר חזן: אני לא מאשים את ראש העיריה הקודם.

דוד אזולאי: אני מאשים את ראש העיריה הקודם.

דוד אזולאי: שמשאירים קופות גרעוניות; ופעם שניה מהממשלה, שלא עומדת בהסכמים.

דוד אזולאי: אבל בסופו של דבר מי שמשלם את המחיר היקר זה האזרח הקטן.

דוד אזולאי: זאת הבעיה שלנו.

דוד אזולאי: עד שלא נצא מהמעגל הזה, אנחנו לא נגמור את הבעיה.

דוד אזולאי: יכולים להמשיך פה בדיונים עד אין סוף.

יאיר חזן: אדוני יושב-ראש הוועדה, אני שילמתי 1.5 מיליון שקל בחודש שעבר.

יאיר חזן: הממשלה עשתה עם ההסתדרות הסכם לעובדים במערכת הציבורית לשלם 4.8% תוספת שכר.

יאיר חזן: עובדי עיריות אופקים, בית-שאן ושדרות הם עובדי המערכת הציבורית ומגיע להם.

יאיר חזן: אין ספק בזה.

יאיר חזן: מה קורה?

יאיר חזן: הממשלה עושה הסכם עם ההסתדרות ואומרת לעיריה לשלם?

יאיר חזן: איפה אנחנו חיים?

יאיר חזן: אני צריך לשלם 1.5 מיליון שקל.

יאיר חזן: מה אומרים לי באוצר?

יאיר חזן: מה אומר מר יוסי קוצ'יק?

יאיר חזן: מה אומר מנכ"ל משרד האוצר?

יאיר חזן: שעלי לשלם את זה מכספי הארנונה.

יאיר חזן: את זה הוא יכול להגיד לרעננה.

יאיר חזן: הוא לא יכול להגיד לאופקים.

יאיר חזן: עוד 1.5 מיליון שקל בארנונה זה לשחוט את התושבים.

יאיר חזן: עכשיו יש את ה-6.8 מיליון- זה עוד 2 מיליון שקל שירד מאופקים.

יאיר חזן: רבותי, אני רוצה לומר לכם, אנחנו חוטפים על ימין ועל שמאל מהממשלה.

יאיר חזן: שאף אחד לא יאשים את ראשי הערים.

יאיר חזן: הממשלה עושה הסכמים ואומרת לנו לשלם.

יאיר חזן: זה בדיוק מה שקורה.

גדעון עזרא: הבעיה היא שהממשלה לא עושה תוכנית הבראה.

גדעון עזרא: היא דורשת ממך ולא דורשת מאחרים ולא מעצמה.

יאיר חזן: שהממשלה תפטר רבע מהעובדים שלה כמו שאני פיטרתי.

יאיר חזן: ראש הממשלה כינס את הממשלה, שינה את חוק יסוד הממשלה, הוסיף 5 שרים.

יאיר חזן: אני לא שיניתי שום חוק-יסוד.

יאיר חזן: לי יש את פקודת העיריות.

יאיר חזן: שיגיד לי מישהו שאני עובר על הפקודה הזאת.

יאיר חזן: מותר לי למנות כך וכך סגנים - מיניתי; יש לי שכר בכירים.

דוד אזולאי: איזה 5 שרים?

דוד אזולאי: על מה אתה מדבר?

דוד אזולאי: הרבה יותר מזה.

יאיר חזן: חוק-יסוד הממשלה אמר שצריכים להיות 18 שרים.

יאיר חזן: אז מה אתה אומר לי שאני לא בסדר?

דוד אזולאי: אני איתך, אני לא נגדך.

יאיר חזן: האם אני לא צריך לנהל קואליציה?

יאיר חזן: האם אני לא צריך לקבל החלטות?

יאיר חזן: אני ראש ממשלה קטנה, של העיר שלי.

יאיר חזן: אני לא שיניתי את פקודת העיריות, לא הוספתי שרים.

יאיר חזן: לאף אחד במדינה הזאת אין זכות מוסרית לבוא אלינו בטענות.

יאיר חזן: שקודם כל יתנהגו כמו שצריך, שיבואו עם ידיים נקיות ואחר-כך שיעיזו לדבר על ראשי הערים.

יאיר חזן: זה מה שיש לי לומר.

שמעון בן-שבו: רק הערה קטנה.

שמעון בן-שבו: אנחנו יצאנו לשביתה.

שמעון בן-שבו: אנחנו עמדנו ביעדים שלנו, בתוכנית ההבראה.

שמעון בן-שבו: לכן ישבנו עם הפקידים של משרד האוצר ומשרד הפנים והם מצדיקים את כל התביעות שלנו.

יאיר חזן: גם אני מצדיק במאה אחוז.

גדעון עזרא: באופקים הוא פיטר פי 3 ממך.

שמעון בן-שבו: תבדוק כמה הוא העסיק וכמה אני העסקתי.

יאיר חזן: אל תיכנס איתי לעניין הזה.

יאיר חזן: אני לא צד בעניין.

יאיר חזן: אני חושב שמגיע לכם.

דוד אזולאי: מר בן-שבו, אין לך ויכוח עם ראש עיריית אופקים.

יאיר חזן: מה הבעיה שלך?

יאיר חזן: אתה לא רוצה שיעשו איתי הסדר?

יאיר חזן: מה הבעיה?

יאיר חזן: למה אתה תוקף?

דוד אזולאי: מר יאיר חזן אומר: תן לי מה שנתנו לבית-שאן כי זאת בעיה של כל ערי הפיתוח.

יאיר חזן: אני אומר שמגיע לך עוד יותר, אני חושב שאתה במצב יותר קשה מאופקים.

יאיר חזן: האם מפריע לך שגם אני רוצה שייעשו איתי הסדר?

דוד אזולאי: נעבור לנציג שדרות.

דוד אזולאי: יושב-ראש הוועד יכול לדבר בינתיים, עד שיבוא ראש העיריה.

דוד אזולאי: אני ממועצת פועלי שדרות.

דוד אזולאי: כמה חודשים לא קיבלתם משכורות?

דוד אזולאי: אנחנו לא הגענו לפה כדי לדבר על המשכורות.

דוד אזולאי: הייתי שמח להגיע עם החברים שלי לכאן יחד עם ראש עיריית שדרות, כמו שהגיעו נציגי בית-שאן וכמו שהגיע מר יאיר חזן חברי מאופקים.

דוד אזולאי: לצערי אנחנו הגענו לפה בכלל בנושא אחר לגמרי.

דוד אזולאי: אדוני היושב-ראש, למעשה אתה אמרת בתחילת הדיון את כל הדברים שאנחנו רוצים להציג.

דוד אזולאי: בשדרות רוצים תוכנית הבראה על חשבון העובדים הוותיקים והקבועים.

דוד אזולאי: קולטים עובדים חדשים ורוצים שאנחנו נסכים לפיטורים של עובדים ותיקים.

דוד אזולאי: כמו שציינת, לפטר עובדת מנקה שמקבלת בסך הכל 1,200 שקל לחודש, וכן הלאה.

גדעון עזרא: אבל מועצת הפועלים הסכימה לפיטורים.

גדעון עזרא: יש החלטה של בית-המשפט לגביכם.

דוד אזולאי: אני אתן לך לקרוא את זה.

דוד אזולאי: יותר טוב מאשר שתתקוף אותנו כל פעם.

נפתלי אוחיון: חבר הכנסת גדעון עזרא, אנחנו באנו בצורה חוקית, הוזמנו.

נפתלי אוחיון: אל תפריע לנו כמו בפעם שעברה.

נפתלי אוחיון: בפעם שעברה תקפת אותנו.

גדעון עזרא: אני לא בא למועצת הפועלים עכשיו.

גדעון עזרא: סלח לי, אני חבר בוועדת הפנים ואיכות הסביבה, אני לא שייך להסתדרות.

גדעון עזרא: אני לא יודע למה ועדת הפנים ואיכות הסביבה צריכה לדבר עם מועצת הפועלים.

דוד אזולאי: אני פה מייצג את העובדים.

גדעון עזרא: יש החלטה של בית-משפט.

דוד אזולאי: אני איפשרתי למר דוד אזולאי לדבר.

דוד אזולאי: אנא הצג את הדברים.

דוד אזולאי: אנחנו ביקשנו להציג את עמדתנו בפני הוועדה הזאת.

דוד אזולאי: טוב מאוד שאנחנו הוזמנו כעובדים ולא רק ראש העיריה.

דוד אזולאי: ראש העיריה הוזמן עקב הבקשה שלנו.

דוד אזולאי: אנחנו ביקשנו מהוועדה הזאת להתערב.

דוד אזולאי: זה היה ביום שני שעבר, כשאתה היית נוכח איתנו, יחד עם חבר הכנסת הרב גמליאל.

דוד אזולאי: אני מוכן להיכנס עם ראש העיריה לתוכנית הבראה ולעשות תוכנית הבראה, כמו שמשרד הפנים רוצה, בתנאי שלא יקלטו עובדים חדשים.

דוד אזולאי: אם ראש העיריה רוצה לקלוט עובדים חדשים - אני לא מפריע לו ולא אפריע לו, אבל שלא יפגע בעובדים הוותיקים.

יצחק רוכברגר: אנחנו נתנו יד ב-3.3.99, חתמנו על הסכם שמסדיר את כל נושא חריגות השכר.

יצחק רוכברגר: יישרנו קו.

יצחק רוכברגר: קבענו מועד - ה-3.3 - שלאחריו יותר אי אפשר לחרוג בסכומים, אי אפשר לשלם סכומים גבוהים לבכירים שמקבלים משכורות עתק.

יצחק רוכברגר: זה לא הרבה, יש כמה מאות כאלה.

יצחק רוכברגר: הורדנו את הרף ל-82.5% והגענו לאיזה יישור.

יצחק רוכברגר: חשבנו שמכאן אפשר ללכת הלאה ולפתור את הבעיה.

דוד נחום: מר יאיר חזן הוא ראש עיריה ישן-חדש.

יצחק רוכברגר: אני מאשים דווקא את משרדי הממשלה, קרי: משרד הפנים ומשרד האוצר.

יצחק רוכברגר: לא יעלה על הדעת שאין חוק במדינה הזאת, שאם יש רשות שהיא רשלנית, ואני קורא לה אפילו פושעת, במקרה כזה אי אפשר להסכים לתופעה כזאת, שכל אחד עושה את הגרעון, יוצר את המשבר ואחר-כך הולך הביתה, או ממשיך בתפקיד שלו, עולם כמנהגו נוהג ואתה בא ופוגע רק בעובדים.

יצחק רוכברגר: איך אתה פוגע בעובדים?

יצחק רוכברגר: על-ידי אי תשלום משכורת במועד.

יצחק רוכברגר: יש רשויות מקומיות שלא משלמות משכורת 3-4 חודשים, והיינו עדים גם למצב של אי תשלום משכורת לעובדים במשך 9 חודשים, למשל בערערה.

יצחק רוכברגר: אנחנו הגשנו תביעות להלנת שכר, דבר שהוא על-פי חוק.

יצחק רוכברגר: משרד הפנים לא העביר את הכסף באומרו שעד שהעובדים לא יוותרו על התביעה על הלנת שכר הם לא יעבירו את הכסף.

יצחק רוכברגר: איפה נשמע דברים כאלה?

יצחק רוכברגר: זה דבר שמוקנה לך על-פי חוק.

יצחק רוכברגר: לי יש טענה נוספת, שאולי לא בדיוק קשורה לנושא העובדים.

יצחק רוכברגר: אני לא מסוגל להבין בראש הקטן שלי למה רשות מקומית חייבת להעסיק למשל 3-4, ויש מקומות שאפילו 5 סגנים בשכר.

יצחק רוכברגר: אני לא מבין למה.

יצחק רוכברגר: בעוונותי אני גם חבר מועצת עיר ברמת השרון.

דוד אזולאי: יש קואליציה ויש לה מחיר.

דוד אזולאי: מה לעשות?

יאיר חזן: למה ראש הממשלה מחזיק כל-כך הרבה שרים?

יאיר חזן: אז למה ראש הממשלה עושה את זה אם אין כסף?

דוד אזולאי: יכול להיות שזאת בעיה, אבל בוודאי שזאת לא הבעיה היחידה.

גדעון עזרא: דיבר יו"ר מועצת הפועלים משדרות.

גדעון עזרא: הגיע לכאן גם סגן ראש עיריית שדרות, אולי כדאי לשמוע אותו.

יוסף פנחס כהן: אני רוצה להתייחס בקצרה.

יוסף פנחס כהן: ראשית, אני מתנצל על האיחור שנבע מתקלה בדרך.

יוסף פנחס כהן: אני מברך את יושב-ראש הוועדה, את סגן שר האוצר ואת מי שיזם את הדיון החשוב הזה בוועדת הפנים ואיכות הסביבה.

יוסף פנחס כהן: בשדרות היה שלטון שעשה כל מה שרצה, שקלט 100 עובדים ערב הבחירות.

יוסף פנחס כהן: אין ספק שלא צריכים את כולם.

יוסף פנחס כהן: לא כולם יאמרו את זה.

יוסף פנחס כהן: יכול להיות שמר יאיר חזן צריך את העובדים שלו ושהוא לא קיבל מצב כזה בעירו, אבל אנחנו קבלנו מצב כזה.

יוסף פנחס כהן: צריך לומר את האמת.

דוד אזולאי: האם פיטרתם אותם?

דוד אזולאי: כמה עובדים פיטרתם?

יוסף פנחס כהן: פיטרנו את כל העובדים הזמניים והצלחנו לפטר חלק קטן מהעובדים הקבועים, היות וההסתדרות -

דוד אזולאי: אדוני ממלא מקום ראש העיריה, אני מבקש לדעת כמה עובדים פיטרתם, כמה קלטתם וכן כמה מתוכם בכירים.

יוסף פנחס כהן: אני אומר הכל אם לא יפריעו לי.

יוסף פנחס כהן: אני מבקש שלא יפריעו לי.

יוסף פנחס כהן: השאלה האחרונה נבעה מהפרעת הביניים הזאת.

יוסף פנחס כהן: אתמול הייתי בדיון במליאה, שבו נכחו גם שר האוצר וסגנו, ושמעתי את ההבטחה שלו שעל רשויות מקומית מסויימות לא יחול אותו קיצוץ.

יוסף פנחס כהן: אבל בפועל, כשאתה בא למשרד הפנים ושואל איפה יהיה היעדר הקיצוץ הזה, אומרים לך: עדיין לא יודעים, תחכה ותחכה.

יוסף פנחס כהן: אז קודם כל אני קורא לוועדה ולסגן שר האוצר לעשות הכל על מנת שאותה הבטחה של שר האוצר מעל דוכן הכנסת, בדבר היעדר קיצוץ שהיה מתוכנן בשנה הזאת ברשויות החלשות, ייצא לפועל.

יוסף פנחס כהן: שאנשי משרד הפנים יידעו על כך.

יוסף פנחס כהן: אני רוצה לסיים את דברי בעובדה אחת פשוטה, ואני יודע שהרבה לא יאהבו לשמוע את זה.

יוסף פנחס כהן: בשנה הזאת, שבה נדרשנו לבצע תוכנית הבראה, לצערי ההסתדרות לקחה חלק במאבק פוליטי.

יוסף פנחס כהן: היא ניצלה את העובדה שיושב-ראש ההסתדרות הקים מפלגה שרצה בבחירות לכנסת והוא רתם את כל ועדי העובדים, כולל בשדרות, וכולם הפכו להיות פעילים של סיעת "עם אחד".

יוסף פנחס כהן: כולם פתאום קיבלו את כל הסיוע שבעולם, כולל בבתי-דין לעבודה, במיליונים, בהחזר הוצאות משפטיות שעוד לא היה כדוגמתן.

יוסף פנחס כהן: שדרות במשך 30 שנים לא ידעה איפה נמצא בית-הדין לעבודה ופתאום בשנה הזאת ידעו 30 פעמים איפה הוא נמצא.

יוסף פנחס כהן: אני אומר לך, תרשום.

גדעון עזרא: יושב-ראש הוועדה שאל כמה אנשים פיטרתם.

יוסף פנחס כהן: פיטרנו כ-20-30 עובדים זמניים, כ-6 עובדים קבועים וקלטנו לא יותר מ-7-8 עובדים, שהחליפו את אותם אנשים.

יגאל לוי: קלטתם 10 עובדים.

יגאל לוי: יש לי את הרשימות פה.

יוסף פנחס כהן: האם ראש העיריה לא זכאי למנות מנהל לשכה?

יוסף פנחס כהן: האם ראש העיריה לא זכאי למנות עוזר?

יוסף פנחס כהן: הרי הם הגישו עתירה לבית-הדין בעניין הזה ונידחו.

גדעון עזרא: הגד לי, מה קבע בית המשפט?

יוסף פנחס כהן: בית-המשפט דחה את כל התביעות שלהם בקשר לקליטת אותם עובדים, שבהם הם מנופפים.

גדעון עזרא: על איזה רקע השביתה עכשיו?

יוסף פנחס כהן: השביתה הזאת פרצה בעקבות החלטה שלנו.

יוסף פנחס כהן: אנחנו הזמנו את ועד העובדים - אני באופן אישי הזמנתי אותם למשרדי - להציג להם תוכנית, ללבן ביחד בדיון מסודר אפשרות לקצץ בכמה מחלקות מיותרות.

יוסף פנחס כהן: ועד העובדים, בגיבוי יושב-ראש ההסתדרות, החליט להחרים דיונים עם הנהלת העיר.

יוסף פנחס כהן: הם לא הופיעו בכלל לדיון, לא רצו להגיע.

יוסף פנחס כהן: אחרי שהם לא הגיעו נקטנו בצעדים.

יוסף פנחס כהן: הלכו לבית הדין.

יוסף פנחס כהן: בית-הדין ביקש לבטל את מכתבי הפיטורין ולעשות את זה בהתאם לחוקת העבודה.

יוסף פנחס כהן: על-פי חוקת העבודה עלינו לקרוא להם שוב לדיון ולצאת לוועדה פריטטית בהיעדר הסכמה.

דוד אזולאי: עם כל הכבוד, אני לא ההסתדרות.

יוסף פנחס כהן: העיר שדרות קוראת לוועדת הפנים ואיכות הסביבה בשם ראש העיריה לבדוק.

דוד אזולאי: בשדרות הבעיה היא שונה.

דוד אזולאי: אולי נעשה דיון נפרד על כל הנושא של שדרות.

דוד אזולאי: אני לא אכנס כרגע לזה.

לילי פיינטוך: אני לא יודעת אם יש לי משהו לחדש.

דוד אזולאי: אני מבקש שלא תתייחסי כרגע לשדרות.

דוד אזולאי: אני אקיים על זה דיון בנפרד.

דוד אזולאי: אני מבקש התייחסותך קודם כל לגבי תוכנית ההבראה של בית-שאן.

גדעון עזרא: מר רוכברגר, חשבתי שאתה מייצג את כל הרשויות.

גדעון עזרא: לא רק את שדרות.

גדעון עזרא: למה אתה הולך?

גדעון עזרא: אתה באת פה למאבק פוליטי.

גדעון עזרא: לא מעניין אותך מה שקורה באופקים.

יאיר חזן: באופקים אמנם ניסיתם לבטל את ההסכם אבל נדחיתם.

גדעון עזרא: מר רוכברגר, דיברת באמת יפה.

גדעון עזרא: הסיכומים שיהיו פה יכול להיות שעלולים לפגוע גם באופקים.

גדעון עזרא: כדאי שתשמע את זה.

גדעון עזרא: אני מבין שבאת לפה בגלל שדרות.

דוד אזולאי: אני מבקש לשמוע על תוכנית ההבראה של בית-שאן.

דוד אזולאי: מה מיושם ומה לא מיושם.

דוד אזולאי: נשמעו כאן טענות מראש עיריית אופקים - - -

יאיר חזן: לא טענות.

יאיר חזן: אנחנו מבקשים שיעשו לנו אותו הסדר.

דוד אזולאי: לא טענות, עובדות ונתונים שהוצגו כאן.

דוד אזולאי: אתם טענתם שזה לא נכון.

דוד אזולאי: אני מבקש שתציגי את הדברים.

לילי פיינטוך: אני מודה שאנחנו לא ידענו על ישיבה עם בית-שאן, כי זה לא היה רשום אצלנו, אבל ידועים לנו הנתונים על ההסדר.

לילי פיינטוך: הנתונים שמר יאיר חזן אמר הם נכונים, למעט דבר אחד.

לילי פיינטוך: ה-19 מיליון הם לא 22 מיליון, הם 19.

יאיר חזן: 3.2 מיליון ששחררו להם.

לילי פיינטוך: הם כוללים בתוכם את היתרה של 3.2 מיליון.

יאיר חזן: יש לך טעות.

יאיר חזן: תאמיני לי, אני יודע היטב את ההסדר.

יאיר חזן: יש לי מידע מדוייק.

דוד אזולאי: אני מציע לך לבדוק את הדברים.

לילי פיינטוך: אולי הגזבר יגיד כמה הוא מקבל, הוא יודע.

דוד אזולאי: אל תביכי את הגזבר.

דוד אזולאי: תני לו לעשות את עבודתו המקצועית.

שמעון אמסלם: 22 מיליון שזה כולל 19 3.2.

לילי פיינטוך: זה התיקון שיש לי, כך אנחנו תקצבנו את הרשות ולכן אלה הסכומים, אבל יכול להיות שמר יאיר חזן יודע דברים שאני לא מודעת להם.

דוד אזולאי: ויש לכם צ'ק פתוח מהאוצר?

לילי פיינטוך: אין לנו שום צ'ק פתוח.

לילי פיינטוך: אני לא יודעת על זה.

יאיר חזן: זה גרם לכם עכשיו להוצאה של חצי מיליארד שקל.

יאיר חזן: בג"ץ עוד יצטרך להתערב.

דוד אזולאי: מר יאיר חזן, אני עוד חושש שבגלל זה עוד יבואו אחרים ויגידו שהם רוצים כמו בית-שאן וכמו אופקים.

יאיר חזן: אני יושב-ראש פורום ערי הפיתוח.

יאיר חזן: אני לא אתן לאף אחד להחליק את זה.

יאיר חזן: אני שמח מאוד, דרך אגב, אני ממליץ לתת עוד 5 מיליון שקל לבית-שאן.

לילי פיינטוך: אתה רוצה שאני אפרט לגבי שדרות?

לילי פיינטוך: פשוט החומר בחוץ.

דוד אזולאי: לא, אני לא רוצה להיכנס לזה.

דוד אזולאי: אני מבקש לדבר על בית-שאן ועל אופקים.

לילי פיינטוך: לגבי בית-שאן אין לי מה להוסיף מעבר לזה כי אין לי את הניירות כאן, מצטערת.

דוד אזולאי: למה המנכ"ל לא הופיע?

דוד אזולאי: האם יש לך תשובה אולי?

דוד אזולאי: ולמה גברת רות יוסף לא הופיעה?

לילי פיינטוך: אני לא יודעת.

גדעון עזרא: אני ידעתי שבאים לדבר על בית-שאן ולא על אופקים.

דוד אזולאי: על סדר היום היה דיון על בית-שאן ועובדה שנציגות בכירה מבית-שאן הגיעה.

יאיר חזן: אני קיבלתי אינפורמציה ממשרד הפנים, שההסדר לא היה הסדר מקצועי אלא הנחייה חד-משמעית לסגור את העניין עם בית-שאן.

יאיר חזן: לא היה שום שיקול מקצועי בענין.

יאיר חזן: דרך אגב, אין לי שום דבר נגד פוליטיקה.

יאיר חזן: אני גם פוליטיקאי.

יחזקאל לביא: אני יכול לומר בנושא הזה רק דבר אחד.

יחזקאל לביא: אני לא עוסק בפוליטיקות, במרכאות.

יחזקאל לביא: אנחנו קיבלנו ממשרד האוצר בנושא הזה הודעה על הסיכום.

יחזקאל לביא: בהתאם לכך עבדנו.

דוד אזולאי: האם אתם קיבלתם הנחייה בכתב או בעל-פה?

יחזקאל לביא: כמו שקרה עם עיריית נצרת, כאשר ערב לפני כן אחד השרים בממשלה קיים ישיבה עם עיריית נצרת והגיע לכדי סיכום איתם לגבי העברת 15 מיליון ש"ח, כך הגיעו גם להסדרים עם עיריית בית-שאן.

יחזקאל לביא: עד כאן אני יכול לומר.

יחזקאל לביא: יותר מזה, אם הייתי יודע הייתי אומר לך.

יחזקאל לביא: אני לא כל-כך יודע.

יאיר חזן: כלומר, במילים אחרות, ההסדר לא היה מקצועי אלא הסדר פוליטי.

יחזקאל לביא: לא אמרתי את זה.

לילי פיינטוך: אופקים הגיעה לדיון אצל מנכ"ל משרד הפנים בנובמבר 1999.

לילי פיינטוך: אני רק מאמתת את הנתונים שלו.

לילי פיינטוך: הוא אכן לא עמד במלואה של התוכנית לגבי איזון 1999.

לילי פיינטוך: ניתנה לו ארכה לשנת 2000.

דוד אזולאי: באיזה חלק הוא לא עמד בתוכנית?

דוד אזולאי: במה למשל?

יאיר חזן: מה שאני אמרתי בדיוק, בפעולות.

לילי פיינטוך: אני יכולה לפרט.

לילי פיינטוך: הגרעון הגדול שלו נוצר בפעולות.

לילי פיינטוך: דווקא בסעיף השכר הוא כן עמד וגם בסעיף ההכנסות, להבדיל ממה שהוא אמר, הוא כן עמד בהחלטה.

לילי פיינטוך: החריגה הגדולה היא בפעולות.

דוד אזולאי: פעולות זה לשרת את התושב.

לילי פיינטוך: או שזה גם כוח אדם.

יאיר חזן: תגידי לי האם אני באמת פיטרתי עובדים.

גדעון עזרא: היא אומרת שכן.

גדעון עזרא: האם יש לך את פירוט הפעולות או שזה בלי פירוט?

לילי פיינטוך: לא ברמת פירוט כזאת.

יאיר חזן: אני אפרט לכם.

יאיר חזן: האם יש לך משהו להגיד על ההסכם של 4.8%, שחייבתם אותי לשלם 1.5 מיליון שקל?

יחזקאל לביא: זה לא רק בעיה שלך.

יאיר חזן: לא אמרתי שזה רק בעיה שלי.

יאיר חזן: אני אומר שזה גם בעיה שלי.

יחזקאל לביא: קיבלת בסוף השנה החזר על ה-4.8%.

שמעון אמסלם: קיבלנו החזר חלקי.

שמעון אמסלם: במקום מיליון שקל קיבלנו 190,000 ש"ח ושילמנו 1.5 מיליון שקל.

לילך מלכה: אבל נותנים את הנורמטיבי כי לכל רשות יש חריגות אחרות.

שמעון אמסלם: אבל העלות בפועל היא לא נורמטיבית.

יאיר חזן: לנו אין חריגות שכר.

גדעון עזרא: אופקים היא לפי דעתי אחת הערים, מכל הערים שאני מכיר במדינת ישראל, שנמצאת במצב הכי - - -

קריאה: הכי גרוע במדינת ישראל.

קריאה: מצב סוציו-אקונומי 2.

קריאה: העיר היהודית במצב הכי קשה בארץ מבחינה זאת.

דוד אזולאי: מר יאיר חזן, האם הדרישה שלך היא לא לגבי אופקים, היא לגבי כלל עיירות הפיתוח?

יאיר חזן: אני מדבר כראש עיריית אופקים כאן.

לילי פיינטוך: הרשות בעיקרון עמדה בחלק מהפחתות השכר שהיא היתה צריכה לעשות.

יאיר חזן: לא בחלק.

יאיר חזן: בכל הפחתות השכר.

לילי פיינטוך: ברובן.

לילי פיינטוך: היא גמרה באותה רמת גרעון שהיא גמרה בשנה הקודמת.

לילי פיינטוך: בשנה הקודמת היא גמרה ב-7.5 והשנה היא גמרה ב-7.5.

לילי פיינטוך: יש לה עדיין יתרה מהסדר קודם של 7.3 מיליון שקל.

לילי פיינטוך: על-פי הסיכום עם המנכ"ל ברגע שהיא תציג תוכנית הבראה חדשה לשנת 2000, שבה יאושר לה לגמור בגרעון של 3 מיליון שקל - - -

דוד אזולאי: בתוכנית ההבראה החדשה נדרשים לקצץ עוד בעובדים ובפעולות?

דוד אזולאי: תעשו ועדה קרואה.

דוד אזולאי: למה לכם?

דוד אזולאי: כמה אפשר לסחוט לימון?

יאיר חזן: מה זה תוכנית הבראה חדשה?

דוד אזולאי: מר יאיר חזן, חבל לך על הוויכוח, זה לא יעזור לך.

יאיר חזן: תעשו לי אותה תוכנית הבראה כמו לבית-שאן?

לילי פיינטוך: אנחנו מדברים על תוכנית הבראה שסוכמה כבר.

דוד אזולאי: מר יאיר חזן, אתה לא יכול לקבל אותה תוכנית ההבראה כמו בית-שאן כי אתה ליכודניק.

דוד אזולאי: אתה לא מבין את זה?

דוד אזולאי: מר יאיר חזן, אל תיכנס לעימותים עם הפקידים.

דוד אזולאי: אין לך עסק איתם.

דוד אזולאי: הם עושים את תפקידם.

יאיר חזן: אני ביקשתי ממנה גם שלא תיכנס לעימותים איתי.

דוד אזולאי: אדוני סגן השר, בבקשה.

נסים דהן: תודה רבה אדוני היושב-ראש.

נסים דהן: אני לא אכנס, ברשותכם, לפרטים, גם אם אני מתמצא בחלק מהם, בגלל שזה לא התפקיד של משרד האוצר אלא זה תפקידו של משרד הפנים, אבל אני בהחלט אפרט על המדיניות של משרד האוצר או המדיניות הממשלתית בטיפול ברשויות המוניציפליות.

נסים דהן: אבל בהחלט אנחנו חושבים שמטלות לאומיות ומטלות שהממשלה מטילה על הרשויות המקומיות, התקציב הלאומי צריך לכסות אותן.

נסים דהן: אז נקבעו כמה נוסחאות.

נסים דהן: אני אזכיר רק את הנוסחה האחרונה, שבינתיים היא בתוקף.

נסים דהן: אני לא בטוח שהיא הנוסחה הכי טובה ושהיישום שלה הוא הכי מוצלח - נוסחת סוארי.

דוד אזולאי: היא לא מיושמת, אדוני סגן השר.

נסים דהן: עד 85% מנוסחת סוארי מיושם ברוב הרשויות.

נסים דהן: אני מכיר רשויות שאפילו מקבלים 90%.

יאיר חזן: אנחנו מקבלים 74% מנוסחת סוארי.

נסים דהן: אמרתי: ברוב הרשויות.

נסים דהן: יש דוגמא אחת או שתיים שהם מתחת ל-80%, זה יכול להיות.

גדעון עזרא: דווקא אופקים מכולם מקבלת פחות?

נסים דהן: אני לא יודע מה הסיבות.

נסים דהן: אמרתי, אני לא רוצה להיכנס לפרטים טכניים.

נסים דהן: זה תפקידו של משרד הפנים.

נסים דהן: אני מדבר על מדיניות, זה תפקיד משרד האוצר.

יאיר חזן: האם המדיניות היא שבאופקים זה יהיה פחות?

נסים דהן: אני מדבר על מדיניות ואם יש בעיות בפרטים אז אני בטוח שהפקידים המתאימים יתנו את התשובות.

נסים דהן: אני לא רוצה לענות במקומם.

גדעון עזרא: איזה פקידים?

גדעון עזרא: של משרד האוצר או של משרד הפנים?

גדעון עזרא: משרד הפנים הם בלדרים של משרד האוצר.

נסים דהן: נגיע גם לזה.

נסים דהן: נוסחת סוארי היא הנוסחה הקיימת בינתיים ואני חוזר ואומר - אתם יכולים לצטט אותי - היא לא הנוסחה המוצלחת ביותר.

נסים דהן: בימים אלה, זה לא סוד, גם במשרד האוצר וגם במשרד הפנים יושבים כדי לגבש קריטריונים שמתאימים לתקופה, שמתאימים לזמנים, שמתאימים לאפשרויות, כדי לחלק בין העלויות המקומיות לעלויות הלאומיות.

נסים דהן: כמובן שהדברים האלה לא באים על פתרונם ביום אחד, אבל בינתיים יש בעיות קשות בשטח, כמו באופקים, כמו בבית-שאן, כמו בשדרות.

יאיר חזן: השאלה היא מתי יישמו את הקריטריונים החדשים.

נסים דהן: אנחנו נגיע גם לזה.

נסים דהן: כמו קריית-מלאכי, קריית-שמונה, כל עיר שאני אזכיר את שמה חוץ אולי מתל-אביב, ירושלים וחיפה אולי.

יוסף פנחס כהן: וחוץ מבית-שאן היום.

נסים דהן: אנחנו ניתקל בכל מקום כמעט באותן בעיות.

נסים דהן: זאת אומרת שרוב הכשל המקומי הוא לא בגלל ניהול לא תקין - גם לניהול הלא תקין יש מעורבות בכשל המקומי, ברמה כזאת או אחרת, באחוזים גדולים יותר או גדולים פחות.

נסים דהן: אבל עיקר הכשל המקומי נובע ממטלות לאומיות שלא תוקצבו על-ידי משרדי הממשלה.

נסים דהן: אבל לגבי הכשל ברמה הלאומית, מידי פעם בפעם משרד האוצר ומשרד הפנים - או בתקנות, או בצווים, או על-ידי מינוי חשב, או על-ידי תוכניות הבראה כאלה ואחרות - מנסה לנווט את הרשויות המקומיות לניהול נכון ולניהול תקציבי לא גרעוני, ואם גרעוני אז ברמה המינימלית ביותר, ולא כמו שראינו לצערנו הרב גם בעבר וגם בהווה, ואני מפחד שזה יהיה גם בעתיד.

נסים דהן: אני אומר במאמר מוסגר, יש מעורבות של משרד האוצר, דרך אגף התקציבים, בתקציבים המוקצבים למשרדי הממשלה.

נסים דהן: במקרה הזה זה למשרד הפנים.

נסים דהן: הייתי רוצה לצמצם את המעורבות הזאת של משרד האוצר.

נסים דהן: בפועל יש מעורבות והיא לא לרוחי.

נסים דהן: אני חושב שהיא לא צריכה להיות בהיקף הזה, אבל יש מעורבות של אגף התקציבים.

נסים דהן: בהחלט יכול להיות מצב שאגף התקציבים משוכנע בהוצאה מסויימת שמשרד הפנים צריך לעשות ברמה הלאומית והוא מצליח בהידברות לשכנע את משרד הפנים כי תקציב מסויים ברמה הלאומית יכול להיות תקציב שמועבר ישירות לרשויות המקומיות.

נסים דהן: זה הדוגמאות האחרונות שהזכרתי.

נסים דהן: אם משרד האוצר, באמצעות אגף התקציבים, משוכנע שברמה הלאומית, בתקציב הלאומי, צריך להעביר תקציב לרשות מקומית אז הוא עושה את זה בכלים שלו.

נסים דהן: דבר אחד אני יכול לומר, שיש החלטת ממשלה לבטל חלק גדול מהקיצוץ האחרון במענק הפיתוח ובמענק האיזון, אפילו עד 50% ואפילו יותר מ-50% מהקיצוץ האחרון - שקוצץ בחוק ההסדרים ובחוק התקציב האחרון.

נסים דהן: 50% מהקיצוץ להחזיר בחזרה למענקי האיזון והפיתוח כדי שיימצאו דרכם לרשויות המקומיות המתאימות.

נסים דהן: אני בטוח שזה ייעשה עד סוף החודש הזה, בהתדיינות בין אגף התקציבים לבין משרד הפנים.

נסים דהן: תודה רבה, אדוני היושב-ראש.

גדעון עזרא: אני לא מבין את סדר הדיון.

גדעון עזרא: סגן השר צריך לסכם.

גדעון עזרא: אני לא מבין למה סגן שר האוצר דיבר לפני חברי הכנסת.

גדעון עזרא: אני רוצה שסגן השר יתייחס גם לדברים שלי.

דוד אזולאי: בדרך כלל מקובל שאנחנו נותנים קודם כל רשות דיבור למי מהבכירים שמגיע לכאן.

דוד אזולאי: אתה חבר כנסת ותיק ופעיל מאוד בוועדה.

דוד אזולאי: אתה יודע שזה לא פעם ראשונה שמגיע לפה סגן שר ונותנים לו לפתוח.

גדעון עזרא: הוא היה צריך לדבר בסוף.

גדעון עזרא: נכנס דרג פוליטי חדש.

גדעון עזרא: לדעתי צריך לתת לדרג המינהלי לנהל את הדברים, כאשר בגדול קובעים הגדולים.

גדעון עזרא: מה שקורה בפועל, שיש אי-צדק משווע - ואני לא מדבר כרגע על אופקים, על בית-ג'אן או על שדרות - בחלוקת המשאבים.

גדעון עזרא: מי שמקורב יותר, מקבל.

גדעון עזרא: מי שצועק יותר, מקבל.

גדעון עזרא: מי ששובת יותר, מקבל.

גדעון עזרא: ומי שהולך בסדר, גם אם יש לו בעיות, לא מקבל.

גדעון עזרא: אני מחפש צדק אלמנטרי.

גדעון עזרא: אני אומר לכם, פה צריך לעשות שידוד מערכות.

גדעון עזרא: אם נוסחת סוארי יכולה לתת פחות ממה שהחליטו, שייתנו פחות בשווה לכל המקומות.

גדעון עזרא: לא יכול להיות שאחד יגיד שהוא מקבל ככה ואחר יגיד שהוא מקבל ככה.

גדעון עזרא: איך אפשר להסתכל על הדברים?

גדעון עזרא: אני מבקש שוועדת הפנים ואיכות הסביבה תשב יום אחד לדון על מסלול קבלת ההחלטות והאישורים בנושאים המוניציפליים בכלל.

יאיר חזן: גם אנחנו עומדים בהם.

גדעון עזרא: אני יודע על שדרות.

גדעון עזרא: הזכירו אותך, הזכירו את בית-שאן - הם עומדים.

גדעון עזרא: אז מה לעשות?

גדעון עזרא: הם צריכים לפטר אבל ההסתדרות עומדת באמצע.

גדעון עזרא: מי זה ההסתדרות?

גדעון עזרא: ההסתדרות זה ארגון פוליטי היום.

שלום שינדלר: לא נכון.

שלום שינדלר: הוא אמר שהכניסו 100 עובדים לפני הבחירות.

שלום שינדלר: שייפטר את כל 100 העובדים הללו.

שלום שינדלר: מי מפריע לו?

דוד אזולאי: אנשי שדרות, אני מבקש לאפשר לחבר הכנסת גדעון עזרא לסיים את דבריו.

שלום שינדלר: אני בחרתי בראש העיר הזה.

שלום שינדלר: אדוני חבר הכנסת, למה אתה רוצה לגרור אותנו לפוליטיקה?

גדעון עזרא: כי אני שומע איך אתם מדברים.

פנחס ועקנין: אני בחרתי בך, חבר הכנסת גדעון עזרא.

פנחס ועקנין: למה אתה מדבר על ההסתדרות?

פנחס ועקנין: זה לא יפה.

פנחס ועקנין: שתקנו שעתיים ואני כראש ועד העובדים בשדרות לא יכול לדבר בגלל שחבר הכנסת גדעון עזרא תוקף אותי.

דוד אזולאי: כל פעם פוליטיקה.

דוד אזולאי: חבר הכנסת גדעון עזרא, אני מציע לך לעזוב את אנשי שדרות.

דוד אזולאי: נתייחס לנושאים העקרוניים ולא לנושא של שדרות.

דוד אזולאי: ולאנשי שדרות - אני אקבל אתכם אחר-כך לשיחה ואגיד לכם במה המדובר.

גדעון עזרא: אני לא מבין מדוע עיירה כמו אופקים, שרק לפני שבועיים היתה בראש החדשות, והשר יצחק מרדכי ירד אליה וכל העולם ירד אליה - מדוע לא יושבים איתם היום, עושים איתם משא ומתן ומסיימים איתם את השביתה.

גדעון עזרא: אני לא מבין.

יאיר חזן: אני לא במפלגה הנכונה.

גדעון עזרא: יושב פה סגן שר האוצר, מדבר בגדול, בגדול.

גדעון עזרא: אבל איך גומרים את השביתה שם?

גדעון עזרא: מי יושב איתם?

גדעון עזרא: אמרו לי שכולם בטיול.

נסים דהן: זה תפקיד משרד הפנים.

גדעון עזרא: אני לא יודע מה זה משרד הפנים ומה זה משרד האוצר.

יאיר חזן: אדוני סגן שר האוצר, אמר פה נציג משרד הפנים שמשרד הפנים קיבל הוראה, עם הסכם, כמה כסף האוצר נותן לעניין.

נסים דהן: הוא לא חייב לקיים אותו.

נסים דהן: זה בעיה שלו.

נסים דהן: הוא לא חייב לקיים אם זה לא מקצועי.

נסים דהן: אם הוא יקבל החלטה לא מקצועית הוא יילך לבית-סוהר.

נסים דהן: לא אני אלך לבית-סוהר.

נסים דהן: עליו האחריות הבלעדית.

יאיר חזן: ואם משרד הוצר נתן לו הוראה?

נסים דהן: אין דבר כזה.

נסים דהן: אין מושג כזה.

נסים דהן: יש אחריות מקצועית לכל פקיד.

גדעון עזרא: אני מבקש שהממשלה תעשה כמה דברים.

גדעון עזרא: אני יודע את הסיפור עם הארנונה.

גדעון עזרא: אני מדבר עכשיו על הצד של בעלי עסקים, שאין להם הכנסות והם צריכים לשלם ארנונה גבוהה בגלל גודל המבנה.

גדעון עזרא: גם בנושא הזה לפי דעתי צריך לעשות שינוי כזה או אחר.

גדעון עזרא: והדבר האחרון, יש לי הצעה לאוצר, ואם אתם תגלגלו אותה יכול להיות שיהיה קצת יותר טוב לרשויות.

גדעון עזרא: זה לא קשור לעניין.

גדעון עזרא: זה בנושא המועצה להשכלה גבוהה.

גדעון עזרא: אני אומר לכם, במדינה שלנו אף פעם לא נסגרה פה אוניברסיטה.

גדעון עזרא: כל האוניברסיטאות שנפתחו, כולם קיימות.

גדעון עזרא: אני מציע שכל בקשה שתופנה למועצה להשכלה גבוהה לאישור של מכללה או אוניברסיטה תאושר רק בערי הפיתוח.

גדעון עזרא: לא באף מקום אחר.

גדעון עזרא: לא בהרצליה, לא בתל-אביב ולא באף מקום אחר.

גדעון עזרא: משרד האוצר יכול להביא את זה להחלטת ממשלה.

גדעון עזרא: ההשכלה הגבוהה, מעבר לשיפור ברמת החינוך של תושבי המקום, יכולה גם לשפר את מצב התעסוקה באותו ישוב.

גדעון עזרא: אני אשמח מאוד אם אתם תדחפו את העניין הזה.

גדעון עזרא: אני מבקש מפה, מהישיבה הזאת, וזה מה שחשוב, בשורה התחתונה, לסיים את סכסוכי העבודה האלה, גם בשדרות, גם בזה וגם בזה.

גדעון עזרא: אחרת אנחנו לא עשינו שום דבר, סתם באנו הנה.

גדעון עזרא: אני בטוח שיושב-ראש הוועדה בהחלטות יכלול את הדברים הללו.

גדעון עזרא: עלינו להיות יותר החלטיים בשביל לסייע לסיים את הסכסוכים האלה.

גדעון עזרא: תודה.

דוד אזולאי: תודה רבה.

דוד אזולאי: אנשי שדרות, האמינו לי, כואבת לי הבעיה שלכם.

דוד אזולאי: אני מודע לכך.

דוד אזולאי: הבעיה אמורה היתה להיות מיוצגת כאן על-ידי גורמים נוספים, שלצערי הרב לא הופיעו לישיבה.

יוסף פנחס כהן: מי זה הגורמים, מותר לדעת?

יוסף פנחס כהן: אני באתי לכאן במיוחד, אני הוזמנתי על ידך ואני רוצה לדעת מי הגורמים.

דוד אזולאי: גם ראש העיריה ועוזרו הוזמנו.

יוסף פנחס כהן: אני פה בשם ראש העיריה.

יוסף פנחס כהן: אני עוזר של ראש העיריה ואני זכאי לדעת מדוע - - -

דוד אזולאי: אני לא חייב לך דין וחשבון.

יוסף פנחס כהן: אז אני גם לא חייב לך דין וחשבון ואני לא אבוא לישיבה הבאה.

יוסף פנחס כהן: מה תעשה?

דוד אזולאי: ככה מתנהגים איתנו גם בשדרות.

יוסף פנחס כהן: מה תעשה?

יוסף פנחס כהן: אין תמיכות לש"ס.

יוסף פנחס כהן: הוא רוצה תמיכות לש"ס ולרב גמליאל.

יוסף פנחס כהן: לא ניתן לו.

דוד אזולאי: אני לא רוצה לשמוע אותך.

דוד אזולאי: צא החוצה, חצוף.

דוד אזולאי: אמרתי לאנשי שדרות, ביקשתי מכם ואני מבקש מכם גם עכשיו, אנשי שדרות קרובים ללבי.

דוד אזולאי: אני מכבד ומעריך אתכם, ואני רוצה לעזור לכם.

פנחס ועקנין: אבל נמאס לנו מה"פוליטי, פוליטי, פוליטי".

פנחס ועקנין: מה זה?

דוד אזולאי: אני רוצה לסכם את הדיון הזה.

דוד אזולאי: הבטחתי לכם שבסוף הישיבה אשב עם אנשי שדרות בלבד לשמוע את הטענות שלכם.

דוד אזולאי: חבל שתדברו עכשיו, זה לא ייתן שום דבר.

דוד אזולאי: רציתי רק להגיב לגבי זה שחבר הכנסת גדעון עזרא אמר שזה רק עניין פוליטי.

דוד אזולאי: זה לא פוליטי.

דוד אזולאי: אתה רוצה שחבר הכנסת גדעון עזרא יישב איתך?

דוד אזולאי: אין בעיה.

דוד אזולאי: חבר הכנסת עזרא נמצא פה והוא יישב איתי ביחד.

יאיר חזן: במשרד הפנים, בתקציבי האיזון, יש 14 רשויות מקומיות: כוכב יאיר, עומר, להבים, מיתר, גני תקווה - ישובים עם דירוג סוציו-אקונומי 8, 9 ו-10 - שמקבלים מענקי איזון ממשרד הפנים בגובה של 70 מיליון שקל.

יאיר חזן: בכסף הזה היה אפשר לתת 100% מנוסחת סוארי לאופקים, בית-שאן, שדרות, נתיבות וירוחם.

יאיר חזן: באותו כסף, בלי תוספת של שקל ממשרד האוצר.

יאיר חזן: שים לב, בלהבים יש 3,000 תושבים והם מקבלים 4.5 מיליון שקל.

יאיר חזן: ביחס פר נפש הם מקבלים יותר מאשר אופקים, בה יש 25,000 תושבים.

יאיר חזן: לתשומת לבך.

דוד אזולאי: סיכום 1) הוועדה רואה בחומרה רבה את היעדרותם של מנכ"ל משרד הפנים, שלא הופיע לוועדה למרות התיאום המוקדם, וכן נציגי האוצר.

דוד אזולאי: אדוני סגן השר, היו אמורים להגיע לכאן פקידים בכירים מהאוצר והם משום מה לא הופיעו, למרות הנסיונות הרבים להביאם.

נסים דהן: האם אפשר לקבל את רשימת המוזמנים?

דוד אזולאי: אני אתן לך, אין שום בעיה.

דוד אזולאי: 2) הוועדה דורשת לקבל ממשרד האוצר וממשרד הפנים פירוט ההסדר עם עיריית בית-שאן, על מנת שיהיה דוגמא לרשויות אחרות.

דוד אזולאי: 3) הוועדה דורשת לדעת אלו אמצעים נוקט משרד הפנים כנגד ראשי רשויות לשעבר שעשו חריגות גדולות וסיימו את תפקידם.

דוד אזולאי: 4) הוועדה מברכת על היוזמה לסיום השביתה בבית-שאן ופונה לממשלה לפעול לסיום השביתות ולהגיע להסדר עם כל הרשויות המקומיות במדינת ישראל.

דוד אזולאי: 5) הוועדה פונה לשר האוצר ולשר הפנים לכבד הסכמים עם הרשויות ולנקוט אמצעים כנגד ראשי רשויות לשעבר שחרגו מהתקציב בניגוד לחוק.

דוד אזולאי: 6) כל הסדר חדש של האוצר עם רשות מקומית, אנחנו דורשים שיהיה מגובה תקציבית על-ידי האוצר בתקציב שיינתן למשרד הפנים.

גדעון עזרא: אני שואל, מה עם תוכנית הבראה מקבילה בממשלה?

דוד אזולאי: תודה רבה.